Asefru-agi d adiwenni ger yiṭij d wegdud, iṭij d azamul n wayen yelhan, tirugza, lefhama d teqbaylit. Agdud yebɣa ad yili am yiṭij imi yussa-d deg yigenni ɛlay, meqqer ccan-is daɣen yettḥelil-it iwakken ur yettruḥ ur yettɣab ad yewwi akk ayen yelhan. Seḍlaben-t ad asen-d-yeǧǧ kra si lefhama-s, iṭij yerra-asn-d: Yeḍleb seg-sen ad kemmlen deg ubrid-agi i d-yewwi netta xas ɣezzif yeččur d uguren ilaq ur ttuɣalen ara ɣer deffir ad semḥen di tnaṣlit-nsen. Umbaɛd iṭij yeɣli, agdud yeḥzen maɛna ur isarreḥ ara i wawal baqi mazal-it, la yettnaɣ ɣef tlelli acku yessaram ad yaweḍ lebɣi-s am yiṭij.